Tienaavatko miehet jopa liian vähän naisiin nähden? Suomalaistutkijan arvio julki tiedelehdessä

Pauli Sumasen laskelmien mukaan Suomessa ei ole sukupuolten välistä palkkaeroa, kun palkkaero lasketaan EU:n virallisen palkkaeromääritelmän mukaan, eli miesten ja naisten tuntipalkoista tehtyä työtuntia kohden. Kuvakaappaus

Sakari Nupponen

Eläkkeellä oleva työaika- ja palkkatutkija Pauli Sumanen muistuttaa, että naistutkimuksen uranuurtaja Elina Haavio-Mannila esitti noin 50 vuotta sitten, että erot ansioissa saattavat johtua eroista työtunneissa.

Sumasen mukaan tutkijat eivät ole todistaneet hypoteesia oikeaksi tai vääräksi. Hän itse on vuosien saatossa todennut muun muassa Taloussanomissa, että miehet tekevät selvästi enemmän töitä kuin naiset – vuodessa jopa 30 prosenttia enemmän. "Myyttien murtaja" on vaatinut tilanteen korjaamiseksi joko naisten työtuntien lisäämistä tai palkankorotuksia miehille.

Nyt arvovaltainen Sociology and Anthropology-lehti (2015/10)on julkaissut Sumasen tutkimuksen suomalaisten palkansaajamiesten ja -naisten määrällisen tuottavuuden eroista.

Sumasen tutkimuksen mukaan kokoaikatyötä tekevien palkansaajamiesten tehdyt vuosityötunnit ovat noin 18 prosenttia korkeammat kuin naisten. Ansioihin tämän vaikutus on noin 23 prosenttia, kun ylityölisät huomioidaan.

Se, että miehet ansaitsevat kuukaudessa noin 22 prosenttia enemmän kuin naiset, selittyy Sumasen mukaan sillä, että he tekevät vastaavasti noin 23 prosenttia enemmän työtunteja kuin naiset.

Sumanen on usein muistuttanut, että julkisessa keskustelussa sotketaan käsitteet ansiotaso ja palkkataso.

Erot määrällisessä tuottavuudessa selittävät hänen mukaansa monta muutakin tähän asti selittämätöntä ilmiötä.

Tutkimuksen tekemiseen ei käytetty yhteiskunnan rahaa senttiäkään.

Hän antaa kaksi esimerkkiä työelämästä:

Kun mieslääkärit ansaitsevat noin 20 prosenttia enemmän kuin naislääkärit, ero selittyy sillä, että mieslääkäreiden työviikko on noin viidenneksen pidempi.

Kun kuntasektorin keskiansiot ovat noin 10 prosenttia pienemmät kuin yksityisen sektorin, niin vastaavasti kuntasektorin keskimääräiset vuosityötunnit ovat noin 10 prosenttia pienemmät kuin yksityisen sektorin työtunnit.

Hän muistuttaa, että tutkimuksen tekemiseen ei käytetty yhteiskunnan rahaa senttiäkään. Tutkimuksesta uutisoivat ensimmäisenä Lännen Median lehdet. Sumanen on esittänyt näkemyksiään myös Uuden Suomen blogissa ja mieasia.fi -uutisissa.